AIŠKINAMASIS RAŠTAS

Dėl pritarimo panaudos sutarčiai su Lietuvos žydų (litvakų) bendruomene

1. **Parengto tarybos sprendimo projekto tikslai ir uždaviniai**

Į Molėtų rajono savivaldybės merą 2017 m. kovo 17 d. raštu Nr. 71 ,,Dėl Alantos sinagogos pastato“ kreipėsi Lietuvos žydų (litvakų) bendruomenė ir pasiūlė panaudos pagrindais perimti jai nuosavybės teise priklausantį pastatą – sinagogą, esančią Molėtų r. sav., Alantos sen., Alantos mstl., Ukmergės g. 3A. Žydų sinagogos pastatas įtrauktas į Lietuvos Respublikos kultūros vertybių registrą ir suteiktas reikšmingo valstybės saugomo objekto statusas. Šio valstybės saugomo sinagogos pastato restauravimo darbams yra galimybė gauti lėšų iš valstybės biudžeto. Lietuvos žydų bendruomenė siūlo pastatą naudoti Molėtų rajono savivaldybės kultūros, švietimo, pažintinio turizmo ir kitoms viešosioms reikmėms su vienintele sąlyga - kad buvusi sinagoga, bus tinkamai prižiūrima bei tvarkoma. Esant galimybėms, kultūros paveldo objekto lankytojai parodų, ekspozicijų pristatymo, renginių metu bus supažindinti su sinagogos pastato ir vietos žydų bendruomenės istorija. Restauruotą pastatą bus galima panaudoti žydų pažintinio kultūrinio turizmo veiklai.

Parengto sprendimo projekto tikslas - pritarti panaudos sutarčiai, kuria Lietuvos žydų (litvakų) bendruomenė perduoda Molėtų rajono savivaldybės administracijai neatlygintinai valdyti ir naudotis 25 metams pastatą-sinagogą, esantį Molėtų r. sav., Alantos sen., Alantos mstl., Ukmergės g. 3A.

1. **Šiuo metu esantis teisinis reglamentavimas**

Lietuvos Respublikos civilinio kodekso 6.629 ir 6.633 straipsniai;

Lietuvos Respublikos vietos savivaldos įstatymo 6 straipsnio 13, 26 punktas, 16 straipsnio 4 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės - perėmus sinagogos pastatą pagal panaudos sutartį, Molėtų rajono savivaldybė turės galimybę gauti lėšų iš valstybės biudžeto šio kultūros paveldo objekto istoriniams, fiziniams tyrimams ir tvarkybos darbų projektams. Atlikus minėtus darbus, bus galimybė pasinaudoti ES struktūrinių fondų (EEE ir Norvegijos finansiniai mechanizmai) lėšomis. Bus išsaugotas reikšmingas 19 a. Alantos žydų sinagogos pastatas ir pritaikytas Molėtų rajono savivaldybės gyventojų bendrosios kultūros ugdymui, viešiesiems turizmo poreikiams, kitai visuomeninei paskirčiai, taip pat didins Molėtų krašto žinomumą bei patrauklumą turistams.

Neigiamų pasekmių nenumatoma.

**4. Priemonės sprendimui įgyvendinti**

Pasirašyti turto panaudos sutartį ir turto perdavimo aktą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Nenumatoma.

**6. Vykdytojai, įvykdymo terminai**

Molėtų rajono savivaldybės administracija, 2017 m. III-IV ketvirčiai.